АКЦИОНАРСКО ДРУШТВО

**ПРИЈЕДЛОГ**

**„ВОДОВОД И КАНАЛИЗАЦИЈА“**

БИЈЕЉИНА

**ПЛАН ПОСЛОВАЊА**

**ЗА 2014. ГОДИНУ**

Бијељина, фебруар 2014. године

# САДРЖАЈ:

[**САДРЖАЈ**: 2](#_Toc378945428)

[**1. УВОДНЕ НАПОМЕНЕ** 3](#_Toc378945429)

[**2. ОПШТИ ПОДАЦИ** 3](#_Toc378945430)

[**3. НОРМАТИВНО – ПРАВНА АКТИВНОСТ** 4](#_Toc378945431)

[**4. ОПЕРАТИВНИ ЦИЉЕВИ ДРУШТВА У 2014. ГОДИНИ** 5](#_Toc378945432)

[**5. ПОСЛОВНЕ АКТИВНОСТИ СЛУЖБИ И ОДЈЕЉЕЊА У ПЛАНСКОМ ПЕРИОДУ** 6](#_Toc378945433)

[**5.1. ЕКОНОМСКО – ПРАВНИ СЕКТОР** 6](#_Toc378945434)

[5.1.1. Служба за правне, кадровске и опште послове 6](#_Toc378945435)

[5.1.2. Служба наплате, очитавања и искључивања водомјера 10](#_Toc378945436)

[5.1.3. Служба за финансијско – рачуноводствене и комерцијалне послове 11](#_Toc378945437)

[**5.2. ТЕХНИЧКИ СЕКТОР** 13](#_Toc378945438)

[5.2.1. Служба за производњу и дистрибуцију воде 13](#_Toc378945439)

[5.2.2. Служба за одржавање цјевовода и изградњу водоводне мреже 15](#_Toc378945440)

[5.2.3. Служба за пројектовање и развој 16](#_Toc378945441)

[5.2.4. Служба за управљање водоводном мрежом 17](#_Toc378945442)

[5.2.5. Служба за лабораторију и лабораторијске послове 19](#_Toc378945443)

[5.2.6. Служба за канлизацију 20](#_Toc378945444)

[**5.3. СТРУЧНА СЛУЖБА УПРАВЕ ДРУШТВА** 22](#_Toc378945445)

[5.3.1. Сарадник за односе са јавношћу – Маркетиншко–медијска промоција пословних активности 22](#_Toc378945446)

[5.3.2. Одјељење за информационе технологије 22](#_Toc378945447)

[**5.4. ОДЈЕЉЕЊЕ ЗА ИНТЕРНУ РЕВИЗИЈУ** 23](#_Toc378945448)

[**6. ПЛАНИРАНИ ПРИХОДИ, РАСХОДИ И ПОСЛОВНИ РЕЗУЛТАТ** 24](#_Toc378945449)

[6.1. Планирани приходи 26](#_Toc378945450)

[6.2. Планирани расходи 28](#_Toc378945451)

[6.3. Планирани пословни резултат 31](#_Toc378945452)

[6.4. Биланс стања – позиција обавеза по дугорочним кредитима 32](#_Toc378945453)

[6.5. План нето новчаних токова 32](#_Toc378945454)

[**7. ПРОГРАМ ИНВЕСТИЦИЈА И КАПИТАЛНИ ИЗДАЦИ** 33](#_Toc378945455)

[**8. ПЛАН ЉУДСКИХ РЕСУРСА** 37](#_Toc378945456)

[**9. РЕАЛИЗАЦИЈА КРЕДИТА ЕБРД-а** 37](#_Toc378945457)

[**10. ЗАКЉУЧАК** 40](#_Toc378945458)

# УВОДНЕ НАПОМЕНЕ

Правне основе за израду и доношење Плана пословања за 2014. годину (у даљем тексту: План пословања) садржане су у одредбама члана 5. и 10. Закона о јавним предузећима („Сл. гл. РС“, број 75/04 и 78/11), Међународним рачуноводственим стандардима, Међународним стандардима ревизије, Закона о рачуноводству и ревизији („Сл. гл. РС“, број 36/09) као и у усвојеном трогодишњем Плану пословања за период 2014 – 2016. година.

Након усвајања овог једногодишњег План пословања, исти се доставља сљедећим институцијама и организацијама а како слиједи:

1. Министарству за просторно уређење, грађевинарство и екологију Републике Српске;
2. Главном ревизору јавног сектора Републике Српске и
3. Европској банци за обнову и развој (у даљем тексту: ЕБРД) сходно Одломку 3.01. тачка (б) став (5) Пројектног уговора закљученог у вези са одобреним зајмом за изградњу канализационог система Града Бијељина.

Управа Друштва прати реализацију како трогодишњег тако и једногодишњег усвојеног Плана пословања и по потреби предлаже њихово ревидирање и усаглашавање ради прилагођавања истих потребама и кретањима на тржишту.

О реализацији послова и активности утврђених Планом пословања редовно се информишу органи управљања овог Друштва с тим да органи интерне и екстерне ревизије врше редовну контролу његове реализације о чему се подносе одговарајући ревизорски извјештаји у складу са Законом.

# ОПШТИ ПОДАЦИ

Aкционарско друштво „Водовод и канализација“ Бијељина (скраћени назив: А.Д. „Водовод и канализација“ Бијељина) са сједиштем у Бијељини, улица Хајдук Станка број 20, уписано је у регистар Окружног привредног суда у Бијељини у регистарском улошку 3-19.

Укупан акционарски капитал Друштва износи 10.009.225,00 КМ подијељен на 10.009.225 акција појединачне вриједности од 1,00 КМ од којих Град Бијељина посједује 65%, Пензијски резервни фонд РС а.д. Бања Лука 10%, Фонд за реституцију РС а.д. Бања Лука 5% а преосталих 20% акцијског капитала је у власништву ситних – мањинских акционара.

Према Статуту овог Друштва, органи А.Д. „Водовод и канализација“ Бијељина су:

1. Скупштина акционара;
2. Надзорни одбор;
3. Управа Друштва и
4. Одбор за ревизију.

Унутрашња организација и систематизација радних мјеста ближе су одређени Одлуком Надзорног одбора којом се утврђује основна унутрашња организација – макроорганизација Друштва као и Правилником о унутрашњој организацији и систематизацији радних мјеста кога доноси Управа Друштва а којим се врши даља конкретизација основне унутрашње организације и формирају радна мјеста по организационим јединицима.

Имајући у виду, уговорне обавезе које је АД „Водовод и канализација“ преузело склапањем кредитних аранжмана са Европском банком за обнову и развој, а које се односе на потребе изградње канализационог система Града Бијељина, међу којима је и раздвајање основне од споредне дјелатности у два засебна правна субјекта, можемо истаћи да су направљени значајни кораци на испуњавању истих. Низ конкретних активности је предузето на испуњавању услова из поменутог уговора, а међу којима је и сама израда Елабората о могућностима раздвајања, основне од споредне дјелатности у два засебна правна лица, од стране Комисије, која је формирана Одлуком Управе Друштва.

Скупштина акционара, је на редовној сједници, усвојила Закључак о упознавању са Елаборатом и могућностима раздвајања основне од споредне дјелатности у два засебна правна лица и сагласила се са могућностима раздвајања, предоченим тим Елаборатом.

Друштво ће у планском периоду предузимати потребне активности на окончању преузетих обавеза, из уговора са Европском банком за обнову и развој и осталих обавеза.

# НОРМАТИВНО – ПРАВНА АКТИВНОСТ

Управа Друштва, Надзорни одбор, Одбор за ревизију и Скупштина акционара током реализације Плана пословања предузимаће потребне активности на усклађивању општих аката овог Друштва са новим законским и подзаконским рјешењима Града Бијељина, Републике Српске и Босне и Херцеговине.

Ступањем на снагу нових законских и подзаконских рјешења, општи акти овог Друштва су се у цјелини или дјелимично нашли у колизији или су једноставно рјешења постала застарјела и неефикасна. Обавеза Друштва је да се оформи комисија, у 2014. године, за нормирање аката, чији задатак би био, да између осталог сачини коначан приједлог нормативе Друштва која би требало да претрпи правну и сваку другу трансформацију и усклађивање или која би требало да буде донесена – усвојена од стране надлежних органа овог Друштва, а међу којима се посебно истичу сљедећи општи акти:

* Правилник о унутрашњој организацији и систематизацији радних мјеста;
* Правилник о раду (ускладити са новим Општим колективним уговором);
* Правилник о дисциплинској и материјалној одговорности (ускладити са Општим колективним уговором и Посебним колективним уговором) и
* Правилник о заштити личних података корисника комуналних услуга и радника овог Друштва.

# ОПЕРАТИВНИ ЦИЉЕВИ ДРУШТВА У 2014. ГОДИНИ

Кључни оперативни циљеви Друштва у 2014. години су:

* очувати уредно снабдијевање водом свих регистрованих потрошача као и одвођење фекалне и кишне канализације;
* одржати постигнути ниво хемијско – бактериолошке исправности воде;
* побољшати услове водоснабдијевања повећањем његове функционалности, санацијом постојеће мреже, опремањем мјерно – регулационом опремом, те неопходним набавкама замјенских пумпних агрегата и друге опреме као и средстава рада;
* реализовати Пројекте који се финансирају из средстава Друштва и редовно измиривати обавезе по Пројектном уговору број 36876 и Уговору о зајму број 40775;
* реализовати кредитне и друге обавезе преузете уговорима са ЕБРД-ом и Споразумом о јавним услугама. Наиме, ово Друштво је преузело широк дијапазон различитих и веома озбиљних обавеза које је дужно примјењивати и спроводити у свом раду и пословању. Једна од кључних обавеза је и раздвајање основне од споредне дјелатности, на чијој реализацији се студиозно ради и учињени су озбиљни помаци у том правцу;
* увести систем квалитета према ISO 9001 и ISO 22000 као и другим стандарима који се укажу као неопходни за постизање квалитетнијег пословања;
* обезбиједити исправност водомјера у складу са Законом;
* створити услове за прикључење нових корисника на водоводну и канализациону мрежу;
* обезбиједити благовремену и уредну наплату потраживања од купаца и корисника услуга;
* предузети све потребне мјере како би се одржао проценат наплате потраживања преко 90 % а степен сумњивих и спорних потраживања свео на 5 %;
* спроводити поступке јавне набавке роба, услуга и радова у складу са Законом о јавним набавкама;
* рационално користити новчана средства, обезбиједити ликвидност и солвентност Друштва;
* наставак радова на изградњи постројења за пречишћавање отпадних вода за чију изградњу су планирана средства у износу од 7.000.000,00 €, која су обезбијеђена из донација, у сљедећим омјерима: 4.000.000 € од Шведске агенције за међународни развој и сарадњу („SIDA“) и 3.000.000,00 € од Европске комисије („EC Grant“); вриједност уговорених радова је 7.031.644,00 €, а рок за реализацију пројекта је март мјесец 2015. године;
* наставак изградње главног секундарног фекалног колектора број 3 (ГСФК 3); вриједност уговорених радова је 3.278.664,50 €, средства су обезбијеђена из кредита ЕБРД-а а рок за реализацију пројекта је јул мјесец 2014. године;
* почетак реализације пројекта „Орио“;
* смањење губитака воде у мрежи и
* обезбиједити функционисање (одржавање и развој) информационог система Друштва.

# ПОСЛОВНЕ АКТИВНОСТИ СЛУЖБИ И ОДЈЕЉЕЊА У ПЛАНСКОМ ПЕРИОДУ

У плану пословања, за 2014. годину, приказаћемо планиране активности по службама и одјељењима, које би требало да буду реализоване у предстојећој пословној години.

План пословања садржи и најзначајније показатеље који се односе на планиране приходе, расходе и планирани финансијски резултат, програм инвестиција и капиталне издатке, изворе финансирања планираних инвестиција и реализацију кредита ЕБРД-а за изградњу канализационог система Града Бијељина.

## ЕКОНОМСКО – ПРАВНИ СЕКТОР

## Служба за правне, кадровске и опште послове

Дјелокруг рада Службе за правне, кадровске и опште послове обухвата велики број различитих активности и послова који су према свом карактеру и врсти груписане у надлежности три одјељења као три унутрашње организационе јединице и то: **Одјељење за правне и кадровске послове**, **Одјељење за опште послове** и **Одјељење за заједничке послове (са Одсјеком за јавни регистар)**.

Структура послова, које Служба за правне, кадровске и опште послове, обавља, јасно показује да постоји један велики број редовних односно текућих послова од чијег уредног, благовременог и квалитетног извршавања зависе друге службе и нормално функционисање пословања предузећа у цјелини као и један број ванредних послова који се ad hoc јављају а који су узрочно везани за обављање редовних послова.

**Одјељење за правне и кадровске послове**, планира да у 2014. години, настави све своје редовне послове и активности и то: послови цјелокупне екстерне службене коресподенције Управе Друштва и других органа управљања, припремни послови за потребе утужења корисника комуналних услуга – дужника, послови принудне наплате потраживања путем надлежних судова (парнични, извршни, кривични, стечајни, ликвидациони, ванпарнични и прекршајни поступци), послови сачињавањa свих врста уговора, потврда, рјешења, одлука, закључака и записника за потребе органа Друштва, увјерења, обавјештења, дописа, вођење архивске и електронске евиденције кадрова, послови вођења књига различих евиденција (пријем и отпрема поште, пријем и отпрема судских поднесака, евиденција закључених уговора, евиденција нормативе Друштва и друго), рефундирање боловања и породиљског одсуства и других активности из дјелокруга рада Одјељења за правне и кадровске послове.

Поред редовних послова и активности, Одјељење за правне и кадровске послове ће у 2014. години имати и велики број ванредних послова који су по својој природи, тежини и одговорности изузетно значајни, а то су:

* нормирање општих аката Друштва;
* наставак ревизије старих судских предмета – у периоду од 2007. gодине, па до данас, покренуто је преко 2.000 судских предмета принудне наплате. Имајући у виду чињеницу, да судови 2007, 2008. и 2009. gодинe, нису ажурно проводили активности на доношењу мериторних судских одлука те да дио потраживања из тог периода још увијек није наплаћен, Одјељење за правне и кадровске послове у 2014. години планира да дио најстаријих предмета ревидира на начин, да констатује да ли су се стекли услови за покретање извршних поступака, да ли су измирени судски трошкови, да ли је главни дуг досуђен судском одлуком измирен или је у току репрограм дуга, да ли су тужени/извршиоци у међувремену ступили у радни однос односно постали корисници пензија, да ли су тужени/извршиоци у међувремену стекли покретну или непокретну имовину, а све то у циљу проналаска најадекватнијег модуса за окончање покренутих поступака принудне наплате најстаријих потраживања;
* формирање софтверских апликација за потребе Одјељења – будући да је, почев од 2011. године, у овом Одјељењу се јавила потреба за додатне двије софтверске апликације и то: апликација за сакупљање доступних заузетих судских ставова и одлука (пресуда, рјешења, закључака) и апликација за евидентирање запримљених и отпослатих поднесака, дописа и других докумената, а како би се електронским путем вршила претрага;
* стручно усавршавање радника;
* провођење обуке приправника у складу са општим дијелом програма и
* ревизија радних односа запослених са аспекта остварености услова за одлазак у пензију.

**Одјељење за опште послове** у 2014. години, наставиће обављати своје редовне активности и то: хигијенско и техничко одржавање једноставнијих кварова у дворишту и објекту Управне зграде, Водоторња и у Хасама, послови превоза чланова Управе Друштва и других радника као и надзор односно провођење других потребних активности и радњи у циљу превенције од неовлаштених улазака у све објекте у власништву Друштва као и све друге активности из дјелокруга рада Одјељења за опште послове.

Поред редовних послова и активности, Одјељење за опште послове ће у 2014. години споводити и читав низ ванредних послова од којих су најзначајнији:

* увезивање видео и алармног надзора са ЦЈБ Бијељина и другим надлежним институцијама;
* унапређење техничког обезбјеђења Изворишта воде за пиће „Грмић“;
* санација фасаде објекта „Водоторањ“;
* климатизација канцеларија у објекту Управне зграде Друштва;
* уређење портирнице у Хасама и на Изворишту воде за пиће „Грмић“ и уређење просторија у објекту „Водоторањ“ и
* одржавање – реконструкција дијелова пословног објекта Управне зграде и круга дворишта.

**Одјељење за заједничке послове** у 2014. години, наставиће обављати своје редовне послове и то: послове заштите на раду и ППЗ, послове архивирања цјелокупне архивске грађе Друштва, послове канцеларијског пословања, послове регистрације и пререгистрације корисника, послове ажурног вођења софтверских апликација из дјелокруга рада Одјељења, као и све друге активности из дјелокруга рада Одјељења за заједничке послове.

Осим редовних послова, у Одјељењу за заједничке послове, се у 2014. години очекује обављање читавог низа ванредних послова и активности и то:

* пререгистрација „старих“ корисника комуналних услуга и
* електронско архивирање архивске и друге писане грађе Друштва.

**Заштита и здравље на раду и противпожарна заштита**, представљају дјелатност од општег друштвеног интереса и регулисане су ресорним законима и потребним правилницима. У том смислу, све већи значај се даје овим областима, а посебно активностима које су усмјерене на обезбјеђење што сигурнијег и безбједнијег рада, као и смањењу штета проузрокованих пожарима.

У 2014. години, Одјељење за заједничке послове у Служби за правне, кадровске и опште послове, планирало је да путем својих овлашћених референата, обави низ сљедећих активности из области заштите на раду:

* у сарадњи са Управом Друштва, закључити полису колективног осигурања запослених;
* два пута годишње извршити санитарни преглед радника из Службе за производњу и дострибуцију воде као и радника Службе за лабораторију и лабораторијске послове;
* организовати периодични систематски преглед радника који раде на пословима са повећаним ризиком;
* извршити набавку и подјелу заштитних средстава и заштитне опреме за све раднике према утврђеном плану набавке и роковима трајања;
* извршити периодични преглед средстава рада, машина и опреме у објектима Хасе и Љесковац, те од овлаштене установе обезбиједити употребне дозволе, стручне налазе и потребне атесте;
* у циљу смањења ризика, опасности и штетности на радним мјестима, отклонити све уочене недостатке на средстива за рад, машинама, опреми, грађевинским објектима;
* извршити периодични преглед високонапонске изолационе заштитне опреме (високонапонске чизме, високонапонске рукависе и др.);
* на трафостаницама на Изворишту БТС 1, 2 и 3, отклонити уочене недостатке, приликом вршења периодичног прегледа трафо станица, рађеног 29. септембра 2013. године, од стране стручних радника фирме „Елмонт“;
* континуирано праћење набавки нових средстава за рад и обезбјеђења потребне техничке документације са упуствима за рад и употребним дозволама, као и обавезно упознавање радника са техничким карактеристикама новонабављених средстава и
* вршити обуку, провјеру знања из области заштите и здравља на раду и обезбјеђење потребних стручних налаза.

Планиране активности, из области Заштите и здравља на раду и противпожарне заштите, у току 2014. године су следеће:

* контола и сервисирање апарата за почетно гашење пожара

(два пута годишње за старије апарате, а за апарате новијег датума израде,

једном годишње);

* контрола и сервисирање апарата за почетно гашење пожара из теретних моторних возила, возила која користе плин и грађевинских машина;
* набавка и замјена противпожарних апарата којима истиче вијек употребе или имају другу техничку неисправност;
* техничко испитивање уличних хидраната, мјерење статичког и динамичког притиска и обезбјеђење потребних извјештаја, (обавеза која проистиче из Закона о заштити од пожара);
* преглед и испитивање хидрантске мреже у управној згради и осталим објектима и израда потребног извјештаја о извршеној стручној контроли;
* контрола система за дојаву пожара у управној згради, ( два пута годишње);
* обавијестити Републички инспекторат за заштиту од пожара и професионалне ватрогасне јединице Бијељина, о броју и локацији новоуграђених хидраната у водоводни систем, на подручју Града Бијељина;
* замјена неиправних ватрогасних цријева у хидрантском ормару број 2;
* у сарадњи са Службом пројектовања и развоја, изнаћи могућност уградње, 2-3 надземна хидранта, код објеката на Изворишту воде за пиће „Грмић“;
* превентивно дјеловање и стално упознавање запослених, о начину дјеловања и откривања узрока настанка пожара, начину гашења и сарадњи са ватрогасном јединицом;
* водити активности на прикупљању потребне техничке документације, за разврставање предузећа у категорије по угрожености од пожара и
* усклађивање Правилника о заштити од пожара са новим законом о заштити од пожара.

## Служба наплате, очитавања и искључивања водомјера

У току 2014. године, Служба наплате, очитавања и искључивања водомјера, планира спровођење сљедећих редовних активности, како у Бијељини, тако и у Јањи:

* мјесечна достава рачуна уз истовремену наплату потраживања, очитавање потрошње корисника из области привреде, предузетника, КС-ЗЕВ-а, јавних установа и домаћинстава;
* искључење корисника у случају неплаћања рачуна у роковима доспјећа и иницирање одговарајућих поступака принудне наплате, преко службе за одржавање цјевоводне мреже и службе за правне, кадровске и опште послове;
* предузимање потребних активности у циљу обезбјеђења што ефикасније наплате доспјелих потраживања по рачунима за утрошену воду, тако да проценат наплате задржимо преко 90%, а сумњива и спорна потраживања свести на 5% од укупних потраживања;
* континуиране активности на интервенцијама – рекламацијама по захтјевима, приговорима корисника услуга и изналазити рјешења у циљу прикључења нових корисника услуга;
* провођења редовних контрола и предузимање одговарајућих мјера за случај злоупотребе и забрањених активности грађана, нередовних плаћања рачуна;
* преглед, водомјера како би се отклонили недостаци, губитака воде, насталих усљед злоупотребе или кварова на водоводној мрежи и опреми;
* подношење пријава надлежним инспекцијским органима, полицији и другим органима у и изван АД „ Водовод и канализација „ Бијељина;
* сарадња са Управом и другим службама друштва, у циљу превазилажења настале проблематике;
* организовање редовних и ванредних контрола рада инкасаната, ради увида у квалитет њиховог обављања радних задатака и односа према корисницима услуга, увида у ниво наплате и предаје дневних пазара, примјене мјера заштите на раду и
* организовање обуке са новим технологијама и посјета другим водоводним друштвима и произвођачима опреме.

## Служба за финансијско – рачуноводствене и комерцијалне послове

Активности Одјељења за финансијско – рачуноводствене послове су:

* вођење главне књиге, контирање, припрема и књижење свих пословних промјена;
* вођење помоћне књиге у коју спадају сљедеће књиге: основних средстава, материјалног књиговодства, обрачуна плата, књиговодство купаца и књиговодство добављача;
* обрачунавање пореза на плате, ПДВ (мјесечни обрачун) и
* израда „периодичног и завршног рачуна“.

Активности Одјељења набавке:

Након утврђеног приједлога Плана пословања А.Д. „Водовод и канализација“ Бијељина за 2014. годину, као и приједлога програма инвестиција Друштва за наведену годину, Одјељење набавке, ће у складу са важећим прописима спроводити набавку материјално-техничких средстава и опремe по Плану набавке Друштва за 2014. годину.

Активност Одјељења набавке су:

* предлаже формирање комисије за провођење поступака јавне набавке, припрема и израђује тендерску документацију с обзиром на предмет и вриједност набавке и врши избор поступка јавне набавке према моделима стандардне тендерске документације;
* припрема објављивање обавјештења о набавци електронским путем путем оператера GO – procure информациони систем за онлине објаву обавјештења у поступцима јавних набавки или објавом у „Службеном гласнику Босне и Херцеговине“, шаље позиве потенцијалним понуђачима;
* припрема и спроводи активности око обезбјеђења, односно достављања тендерске документације заинтересованим лицима који исту затраже путем поште или електронски;
* интерно покреће процес набавке у Друштву приједлогом за покретање поступка јавне набавке;
* израђује приједлоге и коначне текстове одлука о додјели уговора или одлуке о поништењу поступка у случају недовољног броја квалификованих понуда и израђује уговоре о јавној набавци са изабраним добављачем;
* спроводи поступак јавне набавке по налогу руководиоца службе и израђује план приоритета јавне набавке у зависности од уговореног посла. Приоритетне су набавке роба/услуга/радова чија је вриједност у категорији домаћих вриједносних разреда који су прецизно утврђени Законом о јавним набавкама и проводе се путем отвореног поступка, ограниченог поступка или преговарачког са и без објаве обавјештења, док се набавке роба/услуга/радова чија је вриједност до 6.000 КМ проводи путем директног споразума у складу са Законом и
* подноси извјештај о спроведеним поступцима јавних набавки путем оператера Wisppa информациони систем за онлине доставу извјештаја о проведеним поступцима јавних набавки, Управи Друштва и Надзорном одбору, за период између двије сједнице.

Наиме, све активности Одјељења набавке могу се сврстати у четири групе послова и то:

1. **Планирање набавке:** планирање набавке материјала робе/услуге/радова према усвојеном Плану набавке за 2014. годину, а све у складу са Законом о јавним набавкама; припрему и расписивање тенедера и провођење поступка јавне набавке до коначног избора добављача; израду приједлога и коначних текстова одлука, уговора и обавјештења за објаву набавке у „Службеном гласнику БиХ“, извјештаја Агенцији за јавне набавке и Надзорном одбору.
2. **Реализација набавке:** слањем поруџбенице за уговорену или сукцесивну набавку на основу уговора о јавној набавци роба/услуга/радова; пријем робе/услуга евидентирањем доставнице и фактуре добављача за робу/услугу по поруџбеници наручиоца; испоруку fco магацин Друштва.
3. **Контрола набавке:** формирање налога за пријем у магацин, сачињавање записника о примопредаји робе, у случају рекламација робе, израда књижних обавијести који се достављају добављачима, унос и сређивање цјелокупне документације (компјутерска обрада података).
4. **Свакодневни послови**: магацинско пословање, примање и издавање робе из магацина у складу са прописаним процедурама Друштва, као и друге текуће послове.

Активности Одјељења продаје:

Одјељења продаје у Служби за финансијско – рачуноводствене и комерцијалне послове, на директан начин, бави се прометовањем свих роба, радова и услуга, које АД „Водовод и канализација“ Бијељина може понудити тржишту а да при томе овакав поступак у цјелости буде започет и завршен у једној организационој цјелини овог Друштва. У Одјељењу продаје се обавља поступак продаје роба, радова и услуга почев од планирања продаје, утврђивања цјеновника, промоције производа, анализе наруџбеница, припремање понуда, предмјера или предрачуна, праћења реализације уговора и радних налога, фактурисања па све до наплате потраживања по овом основу.

Ово Одјељење врши избор врста роба, радова и услуга које се могу понудити тржишту, утврђује њихову цијену те врши избор стратегије маркетиншког наступа везаног за продају и на крају начин обезбјеђења наплате потраживања, наплату у цијелини и све оно што претходи поменутим фазама. Производи које А.Д. „Водовод и канализација“ Бијељина може понудити тржишту су вода (унапријеђење продаје), водоводни и канализациони материјал, изградња водоводних и канализационих линија и прикључака, одржавање и поправка линија и прикључака трећим лицима, услуге канализације, услуге пројектовања, услуге одржавања кишне канализације, услуге кориштења специјалних возила и лабараториске услуге везане за анализу воде.

Посебно би требало нагласити потребу да се, у години која је обухваћена овим Планом,м а због обавеза према ЕБРД, на непосредан начин потенцијалним корисницима понуди могућност прикључења на водоводну мрежу тамо гдје су се стекли технички услови за прикључење. Под овим се подразумијева провођење активности које имају за циљ да се у директном контакту са потенцијалним корисницима понуде наше услуге по повољним условима. Поменута активност би била проведена у три сегмента. Први би се огледао у непосреданом контакту са сваким потенцијалним корисником. Други би подразумијевао организовање јавних скупова по насељеним мјестима гдје постоји могућности и интерес везан за нове кориснике, док би последњи сегмент провођења ове активности био позив потенцијалним корисницима путем медија да су се стекли услови за прикључење на водоводну мрежу и да то могу учинити по повољним условима.

## ТЕХНИЧКИ СЕКТОР

## Служба за производњу и дистрибуцију воде

У току 2014. године, предузимаће се све потребне законске мјере и активности на заштити Изворишта воде за пиће „Грмић“, у складу са позитивним прописима који регулишу област вода, заштитних зона и других релевантних области.

Основни циљ поменутих активности је спречавање свих врста акцидената и других штетних утицаја на квалитет питке воде, Изворишта „Грмић“, као и на саму издашност изворишта.

Подручје непосредне зоне, заштите, биће и даље под посебним режимом заштите, како у погледу физичког обезбјеђења тако и под сталним санитарним надзором.

АД „Водовод и канализација“ Бијељина, би у току наредне године требало, у служби за производњу и дистрибуцију воде, да предузме сљедеће активности и то:

* редовна експлоатација и испорука питке воде потрошачима, укупно планирана количина експлоатисане воде, у 2014. години, би требало да износи, око 6.500,000 м3 воде;
* набавка дезинфекционих средстава за редовно одржавање квалитета питке воде;
* на бунарима, Б-7, Б-9, Б-11, Б-11’, Б-12, Б-14, Б-15, Б-16 и Б-17, извршити испирање површинског слоја бунара и ослобађање од непожељних честица, као припрему пред љетњу сезону водоснабдијевања грађана питком водом;
* дезинфекција бунара, бунарских колона после испирања и враћање квалитета воде на задовољавајући ниво у бунарима, Б-7, Б-9, Б-11, Б-11’, Б-12, Б-14, Б-15, Б-16 и Б-17;
* по потреби, вршити ремонт система натеге, вертикалних и потопних бунарских пумпи, на Изворишту, усљед дуготрајног рада и старости истих, а услучају ванредних кварова, ангажовање трећих лица одређене струке и специјалности;
* освјежење и санација фасадe на згради црпне станице и бунарским кућицама, као и ванредне санације које могу настати усљед временских непогода на објектима који су у склопу Изворишта воде за пиће „Грмић“;
* редован сервис разводних ормара, код свих бунарских пумпи;
* редован сервис агрегата на Изворишту и евентуална поправка усљед ванредних ситуација;
* набавка и уградња одговарајуће електро опреме за прављење нових разводних ормара на Изворишту „Грмић“, ако се појави потреба, због старости истих;
* ремонт пумпних постројења и електро мотора Б-2, Б-3, Б-7, Б-9, Б-11, Б-11’, Б-12, Б-14, Б-15, Б-16 и Б-17, пред почетак љетње сезоне, радове ће изводити радници водовода;
* наставак радова на санитарном уређењу бунара на Изворишту „Грмић“;
* одржавање зоне непосредне заштите, по Уговору склопљеном са трећим лицима, која ће одржавати зону непосредне заштите, кошењем траве и њеним изношењем из круга Изворишта;
* испирање интерних пијезометара на Изворишту „Грмић“, ради узимања узорака за испитивање квалитета подземних вода, у служби мониторинга питких вода;
* набавка двије потопне бунарске пумпе са спојном прирубницом и припадајућим кабловима;
* извршити набавку и монтажу, два фреквентна регулатора – хидровара, за бустер станице: Љесковац и Хасе, истих техничких карактеристика као и постојећи, на Изворишту „ Грмић“, у складу са уграђеним пумпама;
* праћење и мониторинг пијезометарске мреже ради прикупљања података за израду Програма санитарне заштите и
* радови на контроли исправности пијезометара на Изворишту „Грмић“, опитом наливања.

Све поменуте активности, које предузима Служба за производњу и дистрибуцију воде, су у циљу снабдијевања потрошача, физичко – хемијски и микробиолошки, исправном водом. Анализе урађене од старане наше лабораторије као и анализе урађене од стране јавно здравствених установа, (Регионални завод из Зворника и завод за јавно здравње из Београда), недвосмислено су показале **– да је вода за пиће, која се дистрибуира са Изворишта воде за пиће „Грмић“, као и вода у дистрибутивној водоводној мрежи, исправна како у физичко – хемијском погледу тако и у погледу микробиолошких карактеристика**.

## Служба за одржавање цјевовода и изградњу водоводне мреже

Основна активност Службе за одржавање цјевовода и изградњу водоводне мреже, је одржавање водоводне мреже и отклањање насталих кварова на истој.

Поред основне активности Службе, иста ће обављати и додатне активности, по налогу Службе за пројектовање и развој, у планском периоду:

* извођење радова на реконструкцији водоводне мреже и прикључака;
* изградња нове водоводне мреже тј. проширење водоводне мреже као и израда нових прикључних водова;
* уградња нових фазонских комада и арматура, у чворовима водоводне мреже;
* уградња водомјера са свим потребним фазонским комадима и фитинзима у шахтове или у касете (код стамбених зграда);
* замјена старих и дотрајалих арматурних елемената у водоводној мрежи;
* одржавање моторних возила у оквиру А.Д. „Водовод и канализација“ Бијељина, (аутомобили, грађевинске машине и сл.);
* одржавање опреме и алата потребних за рад, (пумпе за црпљење воде, агрегат, компресор и сл);
* изградња АБ шахтова, уградња ЛЖ поклопаца, пењалица;
* монтажни и грађевински радови за потребе других служби, (Служби наплате приликом искључења, Служби канализације приликом изградње АБ шахтова и сливника, Служби изворишта приликом монтаже/демонтаже пумпи);
* остали грађевински радови за потребе предузећа, (браварски, лимарски, зидарски и сл.) и
* вођење свих евиденција, грађевинских књига, грађевинских дневника, радних налога, требовања материјала и сл. као и израда свих потребних извјештаја, окончаних ситуација изведених радова и сл.

С обзиром, на горе поменуте активности Службе, потребно је извршити набавку одређених средстава за рад:

* камион – кипер, носивости 8 тона, (полован);
* камион 5 до 7 сједишта, носивости 1,3 тона, (полован);
* теретно возило марке „Кеди“ - половано и
* хидраулични бушач, (комплет).

## Служба за пројектовање и развој

У оквиру плана развоја, за 2014. годину, предвиђено је да се настави са планирањем и изградњом примарне, секундарне и дистрибутивне водоводне мреже, на подручју Општине Бијељина, у циљу побољшања водоснабдијевања становништва и привреде питком водом.

Планира се и наставак изградње фекалне и кишне канализационе мреже, као и реконструкција постојеће водоводне мреже у склопу изградње канализационе мреже, а и ван оквира исте. у складу са захтјевима становништва и надлежних служби, Града Бијељина.

У циљу смањења губитака у водоводном систему, планира се набавка мјерне опреме и опреме за детекцију кварова.

Планиране активности Службе за пројектовање и развој, у планском периоду за 2014. годину, су:

* реконструкција постојеће водоводне мреже у циљу отклањања уских грла у систему;
* проширење постојеће водоводне мреже на подручјима гдје се захтијевају нови прикључци;
* израда нових водоводних прикључака на водоводну мрежу, процјена је око 7 стамбено – пословних објеката и 800 индивидуалних прикључака;
* израда Главног пројекта реконструкције водоводне мреже, у склопу обухвата изградње VI етапе, II фазе канализационог система Бијељине;
* израда идејног пројекта дијела дистрибутивне водоводне мреже, за насеља Јужног прстена, са неопходним геодетским снимањем терена, дужине 20.000 м и
* набавка лиценцираног софтвера, обука кадрова за рад са набављеним софтвером, едукација кадрова кроз праћење семинара, набавка стручне литературе, стандарда, прописа, техничке и остале регулативе из области дјелатности предузећа.

## Служба за управљање водоводном мрежом

Дјелокруг рада, Службе за управљање водоводном мрежом, обухвата одређени број активности и послова који су према свом карактеру и врсти груписане у надлежности три одјељења, и то: Одјељење баждарнице, мјерне опреме и замјене водомјера, Одјељење за ГИС, катастар подземних инсталација и хидраулички модел и Одјељење за детекцију губитака.

**Одјељење баждарнице, мјерне опреме и замјене** водомјера, за 2014. годину, планира спровођење сљедећих, редовних, активности:

* редовно сервисирање и баждарење водомјера, којима је рок употребе пет година, према унапријед одређеној динамици замјене, а у складу са законским обавезама које регулишу ту област. Замјена неисправних дијелова на истим, као и ванредна замјена неисправних водомјера, те редовно сервисирање и баждарење свих осталих, оријентационо 9.500 ком./год.;
* ванредно баждарење водомјера на захтјев трећих лица, оријентационо 100 ком/год;
* обнова рјешења о испуњености услова за рад баждарнице;
* поред испуњења законске обавезе, замјене водомјера на сваких пет година, смањиће се и количине необрачунате воде;
* израда седмичних планова, замјене водомјера, како би се унапријед знала динамика замјене водомјера, као и обавјештавање грађана о планираним активностима;
* израда мјесечног плана набавке, потребне количине водомјера које је потребно набавити ради планираних активности замјене;
* израда мјесечних извјештаја о раду на терену;
* израда и достављање, редовних, детаљних извјештаја, о регистрованим нелегалним потрошачима и прикључцима;
* израда годишњег извјештаја, у коме ће бити садржани резултати биланса воде, замјењених водомјера као и откривених нелегалних потрошача и прикључака;
* редовно пломбирања водомјера, при свакој редовној замјени, оријентационо 9.600 ком. пломбираних водомјера;
* замјена, инсталирање, водомјера за даљинско очитавање, пилот зона, (донаторска средства понуђача опреме);
* редовна достављања прикупљених података са терена, Одјељењу за ГИС, катастар подземних инсталација и хидраулички модел;
* редовна контрола рада на терену и предузимање одговарајућих мјера, у случају злоупотребе начина кориштења водомјера и
* започети активности на тражењу начина за финансијско, техничко и организационо опремање баждарнице новим радним еталонима и другом опремом.

**Одјељење за ГИС, катастар подземних инсталација и хидраулички модел**, за 2014. годину, планира спровођење сљедећих редовних активности:

* вршење увиђаја на терену, у смислу прикупљања свих потребних података, (водоводна мрежа, водоводни прикључци, потрошачи), за формирање Географско информационог система (ГИС-а);
* успоставити ГИС, (дизајнирати и успоставити дигиталну базу података) и вршити континуиран рад на њему и уносу потребних података;
* канцеларијска обрада прикупљених, техничких и геодетских података, у бази података као и катастар подземних инсталација;
* редовно ажурирање постојећег катастра подземних инсталација;
* израда елабората снимања комуналног уређаја и достављање елабората Републичкој управи за геодетске и имовинско-правне послове, Подручна јединица Бијељина, у складу са Законом о премјеру и катастру непокретности, („Сл. гл. РС“, број 55/03), а на основу чега се добија Потврда о извршеном снимању комуналног уређаја, која је неопходна код техничког пријема и добијања употребне дозволе;
* преузимање потребних података из катастра и других комуналних предузећа, (ажурне дигиталне планове, координате и висине гоедетских тачака и репера са којих се врше геодетска снимања, индикације о власницима комуналних уређаја, подаци о комуналним водовима других комуналних предузећа и друго) и
* давање потребних података, (у аналогној и дигиталној форми), другим службама, у оквиру АД "Водовод и канализација", као и другим правним и физичким лицима на основу њиховог захтјева.

**Одјељење за детекцију губитака**, за 2014. годину, планира спровођење сљедећих редовних активности:

* извршити радове на зонирању подручја потрошње, ради билансирања зона, као и стална контрола истих и могући радови на изради нових зона, утврђених приликом самог рада;
* континуирано смањење губитака на водоводној мрежи, као резултат континуираног дјеловања тима за мјерење и детекцију губитака за период планирања;
* константни обилазак терена, тј. трасе положеног цјевовода, као и визуелна детекција предметне трасе;
* избор, припрема мјерних мјеста, набавка, рад са опремом за детекцију кварова и самих губитака на водоводној мрежи, (набавка корелатора);
* дефинисање, као и припрема појединих мјерних мјеста за постављање мобилног мјерача протока;
* набавка и рад, два мобилна мјерача, са мјерењем протока;
* набавка акустичног штапа и рад са истим;
* израда планова, вршења детекције губитака на водоводној мрежи, као и извјештаја о мјестима губитака на истој;
* редовно достављање извјештаја о локацијама и особинама мјеста, губитака на водоводној мреже, (Одјељење ГИС-а) и
* стално унапређење знања запослених, који се баве детекцијом губитака на водоводној мрежи, у виду семинара, радионица и сл.

## Служба за лабораторију и лабораторијске послове

С циљем обезбеђења, хигијенки исправне воде за пиће и добијања довољног броја информација о квалитету исте,интерна лабораторија овог Друштва планира спровођење контролних и санитарно хигијенских мјера, како на Изворишту, тако и на дистрибутивној мрежи. Спровођењем, планираних активности, омогућиће се, да узорковање и лабораторијско испитивање буду у складу са важећимправилницима, **(**Правилником о хигијенској исправности воде за пиће, „Сл. гл. РС“, број 40/03), дефинисаним стандардима квалитета и потребним нивоом поузданости.

Контролне активности подразумјевају узорковање и испитивање по основу физичко – хемијских и микробиолошких параметра, а санитарно хигијенске се односе на: испирање дистрибутивног система, испирање пијезометара, дезинфекцију бунара, дезинфекцију опреме за црпљење воде, дезинфекцију новоизграђене дистрибутивне мреже и новоизграђених инсталација стамбених објеката, цјевовода, дезинфекцију уградбеног материјала приликом поправки. Број и врста планираних активности се односи на следеће:

* 1.460 анализа узорака бунара;
* 2.000 анализа узорака из мреже;
* 30 анализа узорака пијезометара;
* 28 анализа узорака узетих из мртвих слојева бунара;
* 14.600 анализа на резидуални хлор, узорака воде узетих из хлорне станице;
* 4 дезинфекције бунара и
* 830 испирања дистрибутивне мреже (крајеви дистрибутивне мреже).

Узимајући у обзир напријед поменуте потребе, хигијенско санитарних активности, (дезинфекција новоизграђених цјевовода и водоводне инсталације стамбених објеката) и рад ове службе у претходном периоду, на основу тога можемо планирати, у 2014. години, сљедеће активности:

* 600 микробиолошких анализа узорака узетих након дезинфекције новоизграђених цјевовода и дезинфекције водоводних инсталација стамбених објеката;
* 120 физичко – хемијских анализа узорака;
* 78 дезинфекција новоизграђених цјевовода и
* 24 дезинфекције водоводних инсталација стамбених објекта.

С обзиром на основни циљ овог друштва, **„хигијенски исправна вода“** и захтјеве важећег правилника, у току 2014. године, планира се спровођење, екстерних контролних активности од стране јавноздравствене установе, и то:

* 260 прегледа по основу основних микробиолошких и физичко – хемијских параметара;
* 28 прегледа по основу периодичне анализе, (Б програм).

Добијени резултати контролних активности, како интерне тако и екстерне лабораторије, ће се документовати у Извјештајe, и биће редовно достављани на увид, Општинској санитарној инспекцији.

На крају је потребно нагласити, да би крајем 2014. године, са радом требало да крене Постројење за пречишћавање отпадних вода, тако да ће лабораторија у наредним годинама имати додатне активности, у погледу праћења и вођења технолошког процеса, мјерења параметара, као и активности око обраде муља.

Наведене активности, Службе за лабораторију и лабораторијске послове, се обављају с цињем сталног одржавања квалитета воде за пиће и обезбијеђења хигијенске исправности исте.

Све анализе, урађене у нашој лабораторији, што су потврдиле и анализе урађене од стране јавно здравствених установа (Регионални завод из Зворника и завод за јавно здравње из Београда), недвосмислено су показале **– да је вода за пиће, која се дистрибуира са Изворишта воде за пиће „Грмић“, као и вода у дистрибутивној водоводној мрежи, исправна како у физичко – хемијском погледу, тако и у погледу микробиолошких карактеристика**.

## Служба за канлизацију

Служба за канализацију тренутно одржава 17.199 м¹ фекалних колектора пречника од 250 до 900 мм, шест фекалних пумпних станица, укључујући и главну фекалну пумпну станицу - „ПС-1“ и 45 кућних савјета, одржавајући им преливе и септичке јаме.

Такође, на одржавању, тренутно имамо и око 1.045 дворишних прикључних шахтова, (први шахт иза регулационе линије). Просјечна дужина цијеви од колектора до дворишног шахта, је 15 м¹, што је додатних 15.700 м¹ цјевовода фекалне канализације.

Служба одржава и 3.704 м¹ фекалне канализације у Лозничкој улици, улици Краља Тврткаи Хајдук Станка.

Одржава и 3.670 м¹ фекалне канлизације у насељу Ковиљуше и 1.826 м¹ у насељу Пет језера.

Укупна дужина свих цјевовода који су у редовном одржавању је 41.560 м¹.

Поред ових послова, Служба за канализацију, одржава, на основу споразума и уговора са Општином и комплетну кишну, односно мјешовиту канализацију које има око 2.200 м¹ и нову кишну канализацију које има 11.976 м¹, као и двије пумпне станице кишне канализације.

Као што је у уводном дијелу речено, Служба тренутно има у редовном одржавању 41.560 м¹ цјевовода, разних профила.

У 2014-ој години, очекујемо завршетак друге фазе пете етапе у изградњи канализационог система Бијељине, (ГСФК 3, Мајевичка са припадајућим улицама), чијим завршетком добијамо још око 6.000 м¹ фекалних колектора и око 450 дворишних прикључних шахтова, што је још додатних 6.750 м¹, колектора, које треба одржавати.

Овоме би требало додати, да планирамо и даље одржавати и кишну канализацију, како стару, тако и нову (на основу уговора са Градском управом), што би требало да износи између 100.000,00 – 150.000,00 КМ, на нивоу године.

Када све ове послове узмемо у обзир, долазимо до закључка да морамо бити максимално организовани и спремни, у техничком и организационом смислу.

Дакле, евидентно је повећање обима посла, што захтијева и бољу опремљеност у људству и техници, а имајући у виду тешку пословну годину која нас очекује, ипак, сматрамо, да је неопходно сљедеће:

* извршити комплетно и деталјно фарбање специјализованог возила фекалне цистерне и специјалног возила за чишћенје канализације, јер то није рађено од како су возила купљена. Трошкови фарбања нису познати, с обзиром да није урађен детаљан преглед возила;
* ријешити питање пумпне станице ПС1, ту првенствено мислимо на проблем локације, који проузрокује даље проблеме у одржавању, начину вађења пумпи, аутоматизацију грубе решетке, (о овој теми већ се неколико пута расправљало на састанцима);
* потребно је извршити генерални ремонт, најмање двије пумпе и набавити једну нову, на пумпној станици ПС1 и
* редовно одржавање возила и опреме.

Исплативост наведених улагања биће реализована кроз наплату канализације преко рачуна за воду, испостављених ситуација и директним уплатама на благајни Друштва.

# СТРУЧНА СЛУЖБА УПРАВЕ ДРУШТВА

## Сарадник за односе са јавношћу – Маркетиншко–медијска промоција пословних активности

У 2014. години, наставићемо презентацију, путем расположивих електронских и писаних медија, најзначајнијих активности, А.Д. ''Водовод и канализација'' Бијељина, утврђених Планом пословања за период 2014. године.

Од садржаја прилога који би се презентовали јавности, тежиште би се усмјерило на сљедеће:

* рад органа управљања, (Скупштина акционара, Надзорни одбор и Управа Друштва);
* изградњу и проширење изворишних и дистрибутивних капацитета;
* наставити промоцију увођења акредитација, овлашћења, лиценци и дозвола;
* актуелну проблематику у снабдијевању водом за пиће, застојима, прекидима, обезбјеђивању и заштити квалитета воде, раду лабораторије и др.;
* проблеме у наплати потраживања за испоручену воду и услуге канализације;
* активности на реализацији капиталних инвестиција, са тежиштем, на изградњи канализационог система Града Бијељине;
* промоцију пословних успјеха Друштва, са посебним освртом на остварене резултате и
* информисању јавности о начину формирања цијена комуналних услуга, (воде и канализације).

## Одјељење за информационе технологије

У току 2014. године, Одјељење за ИТ, планира сљедеће активности:

* обављање неопходних активности на успостављању Географског информационог система и радови на повезивању ГИС базе података, са базом података, корисника комуналних услуга;
* одржавање и ажурирање службене интернет странице А.Д. „Водовод и канализација“ Бијељина;
* редовни послови на одржавању и сервисирању рачунара и рачунарских компоненти;
* радови на одржавању рачунарске и телефонске мреже;
* радови на унапређењу заштите рачунарске мреже и рачунара од вируса и неовлаштеног приступа подацима;
* одржавање и дорада, апликација и база података за софтверске апликације предузећа;
* радови на унапређењу апликације за евиденцију радног времена и њено повезивање са апликацијом за обрачун плата;
* постављање терминала за евиденцију радног времена у Јањи;
* повезивање Бустер станице у Љесковцу са Управном зградом;
* активности, на пружању обуке радницима на рачунарима и помоћ радницима у раду са рачунаром;
* активности, на припреми рачунара и услужних програма за лиценцирање;
* активности, на сређивању сервер собе и рек ормара и
* активности, на увођењу ИП телефоније.

За реализацију наведених активности потребно је обезбиједити:

* нови рек ормар са више простора;
* набавка и уградња три 24 – портна свича;
* набавка и уградња сервера за ГИС базу података;
* набавка и уградња терминала за евиденцију радног времена;
* набавка, подешавање и монтирање антене за умрежавање бустер станице у Љесковцу и
* набавка лиценци за оперативне системе и услужне програме.

# ОДЈЕЉЕЊЕ ЗА ИНТЕРНУ РЕВИЗИЈУ

У складу са Годишњом студијом ризика и планом рада, Одјељење интерне ревизије, у току 2014. године, редовно ће вршити сљедеће ревизије:

* ревизија набавке материјала, резервних дијелова, инвентара, горива, ауто гума и поступака јавних набавки;
* ревизија наплате потраживања;
* ревизија продаје;
* ревизија запошљавања и обрачуна плата;
* ревизија годишњих пописа средстава, потраживања, обавеза и капитала;
* ревизија некретнина, постројења и опреме;
* ревизија благајничког пословања;
* ревизија прихода и расхода;
* ревизија поступака заштите квалитета воде за пиће;
* ревизија обавеза предузећа;
* ревизија рада са повезаним лицима и
* ревизије по захтјеву.

# ПЛАНИРАНИ ПРИХОДИ, РАСХОДИ И ПОСЛОВНИ РЕЗУЛТАТ

У пословној 2014. години, финансијско пословање овог Друштва ће се обављати у складу са законским прописима, међународним рачуноводственим и ревизорским стандардима, прописима Републике Српске и општим актима Друштва.

За реализацију активности, која су предвиђена Планом пословања за 2014. годину, неопходна су одговарајућа средства, која ће се обезбиједити из остварених прихода, основне дјелатности, споредне дјелатности, удружених средстава мјесних заједница, буџета Града Бијељине, кредитних и донаторских средстава.

Споразумом о јавним услугама и мјерама за унапређење система водоснабдијевања и канализационог система на подручју општине Бијељина, који је потписан између А.Д. „Водовод и канализација“ и општине (Града) Бијељина, као и Програмом побољшања финансијског и оперативног учинка (ФОПИП), утврђена је динамика, корекције цијене воде и канализације до 2016. године, када ће доћи до изједначавања цијена по свим категоријама.

За пословну 2014. годину, утврђене су сљедеће цијене воде и канализације по категоријама без ПДВ-а:

**Табела број 1 – планиране цијене воде и канализације**

|  |  |
| --- | --- |
| **КАТЕГОРИЈА** | **ПЛАНИРАНЕ ЦИЈЕНЕ ВОДЕ У 2014. ГОДИНИ** |
| Домаћинства | 1,23 КМ |
| Привреда | 1,70 КМ |
| Установе | 1,55 КМ |

Цијена канализације се утврђује на нивоу од 100 % цијене воде, за објекте који су прикључени на новоизграђену фекалну канализацију, односно 50% цијене воде, за објекте чији су преливи септичких јама прикључени на кишну канализацију.

У 2014. години, планирано је да се испоруче сљедеће количине воде, као и одвођење отпадних вода, (канализација):

**Табела број 2 – планиране количине испоруке воде и отпадних вода**

|  |  |  |  |  |  |
| --- | --- | --- | --- | --- | --- |
| **Редни број** | **Мјесец** | **ИСПОРУЧЕНА ВОДА (m3)** | | **ОТПАДНЕ ВОДЕ (m3)** | |
| **Остварено у 2013. год.** | **План за 2014. год.** | **Остварено у 2013. год.** | **План за 2014. год.** |
| 1. | I | 298.860 | **301.807** | 76.049 | **77.862** |
| 2. | II | 234.201 | **255.230** | 58.241 | **58.240** |
| 3. | III | 264.880 | **270.382** | 63.990 | **63.989** |
| 4. | IV | 282.992 | **299.672** | 68.525 | **77.525** |
| 5. | V | 358.229 | **346.132** | 80.458 | **89.457** |
| 6. | VI | 306.035 | **326.942** | 72.024 | **81.023** |
| 7. | VII | 345.096 | **371.382** | 72.101 | **81.100** |
| 8. | VIII | 438.406 | **416.830** | 83.449 | **92.449** |
| 9. | IX | 333.850 | **346.639** | 76.832 | **85.832** |
| 10. | X | 312.265 | **315.833** | 72.525 | **81.525** |
| 11. | XI | 287.715 | **293.611** | 72.319 | **81.319** |
| 12. | XII | 270.191 | **285.534** | 70.999 | **81.300** |
| **Укупно:** | | **3.732.720** | **3.829.994** | **867.512** | **951.621** | **949.807** |

У 2014. години, планирани су сљедећи приходи и расходи а како слиједи:

## Планирани приходи

**Табела број 3 – планирани приходи**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ред. број** | **Конто** | **Врста прихода** | **Остварени приходи у 2013. години** | **План за 2014. годину** | **Индекс 5/4** | **% учешћа у укупно планира. приходима** |  |  |  |  |
|  |  |  |  |
|  |  |  |  |
| **1** | **2** | **3** | **4** | **5** | **6** | **7** |  |  |  |  |
| 1. | 611200 | При. од изгрa. и проши. водo. мре. | 156.410,00 | **200.000,00** | 128 | 2,45 |  |  |  |  |
| 2. | 611300 | При. од прикључака и механиза. | 354.428,00 | **400.000,00** | 113 | 4,90 |  |  |  |
| 3. | 611400 | При. од испоруке воде предузећи. | 532.690,00 | **513.152,00** | 96 | 6,29 |  |  |  |  |
| 4. | 611500 | При. од испоруке воде грађанима | 4.883.391,00 | **5.050.000,00** | 103 | 61,87 |  |  |  |  |
| 5. | 611600 | Приходи од канализације | 927.326,00 | **1.012.000,00** | 109 | 12,40 |  |  |  |  |
| 6. | 611700 | При. од рада специјалног возила | 21.420,00 | **30.000,00** | 140 | 0,37 |  |  |  |  |
| 7. | 611800 | Приходи баждарнице | 1.062,00 | **3.000,00** | 282 | 0,04 |  |  |  |  |
| 8. | 611900 | Остали приходи | 83.694,00 | **100.000,00** | 119 | 1,23 |  |  |  |  |
| 9. | 611910 | Хлорисање инсталација | 20.009,00 | **25.000,00** | 125 | 0,31 |  |  |  |  |
| 10. | 650200 | Приходи од дотација | 155.501,00 | **289.500,00** | 186 | 3,55 |  |  |  |  |
| 11. | 652000 | Приходи од донација | 125.564,00 | **120.000,00** | 96 | 1,47 |  |  |  |  |
| 12. | 659000 | Приходи од рефундације | 25.134,00 | **35.000,00** | 139 | 0,43 |  |  |  |  |
| 13. | 659500 | Приходи лабораторије | 8.460,00 | **10.000,00** | 118 | 0,12 |  |  |  |  |
| 14. | 659600 | При. од израде пројектне докуме. | 34,00 | **1.000,00** |  | 0,01 |  |  |  |  |
| 15. | 659700 | Остали при. – судска такса и сл. | 8.961,00 | **10.000,00** | 112 | 0,12 |  |  |  |  |
| 116. | 659800 | При. од накнаде за проши. извор. | 90.878,00 | **100.000,00** | 110 | 1,23 |  |  |  |  |
| 17. | 659900 | Остали пословни приходи | 35.878,00 | **40.000,00** | 111 | 0,49 |  |  |  |  |
| 18. | 661000 | Приходи од камата | 46.633,00 | **87.000,00** | 187 | 1,07 |  |  |  |  |
| 19. | 677000 | Наплаћена отписана потраживања | 110.136,00 | **130.000,00** | 118 | 1,59 |  |  |  |  |
| 20. | 679700 | П. од уки. резе. за на. и бене. запо. | 21.067,00 | **6.000,00** | 28 | 0,07 |  |  |  |  |
|  |  | **УКУПНИ ПРИХОДИ:** | **7.608.676,00** | **8.161.652,00** | 107 | 100,00 |  |  |  |  |

**График број 1 – графички приказ учешћа појединих прихода у структури укупно планираних прихода**

Приходи од изградње и проширења водоводне мреже, остварили би се реализацијом изградње дистрибутивне мреже као и изградњом транспортног цјевовода према југозападном дијелу Семберије.

Приходи од прикључака и механизације остваривали би се прикључивањем корисника на водоводну мрежу.

Приходи од испоруке воде правним субјектима и домаћинствима обезбједиће се испоруком око 4.763.526 m³ воде и канализације у 2014. години, уз примјену утврђених цијена, на које је сагласност дао надлежни орган, Скупштина Града Бијељине.

Приходи од канализације, предвиђени су изградњом канализационог система града Бијељина и прикључивањем корисника на овај систем. На дан, 31.12.2013. године, на систем фекалне канализације, прикључено је 7.162 корисника, а на систем кишне канализације 1.617 корисника. У 2014. години, очекује се око 900 нових прикључака на фекалну канализацију (ГСФК 3 – Мајевичка, улице Кнез Иво од Семберије и Слободана Јовановића и појединачне зграде које су планиране да се прикључе на канализациони систем у 2014. години). Предвиђене цијене за кориштење канализационог система су у висини цијена за испоручену воду.

Приходи од донација се односе на примљене донације за изградњу водоводних линија и канализационе мреже од иностраних донатора и средстава Буџета Града, која су евидентирана на разграничене приходе и за сваку годину се оприходују у висини амортизације обрачунате на изграђена основна средства из донација.

Приходи од проширења изворишних капацитета остварују се приликом давања сагласности на прикључке на воду и користиће се за улагање у проширење капацитета.

## Планирани расходи

**Табела број 4 – планирани расходи**

|  |  |  |  |  |  |  |
| --- | --- | --- | --- | --- | --- | --- |
| **Ред. Број** | **Конто** | **Врста расхода** | **Расходи у 2013. години** | **План за 2014. годину** | **Индекс 5/4** | **% учешћа у укупно планира. расходима** |
|
|
| **1** | **2** | **3** | **4** | **5** | **6** | **7** |
| 1. | 511000 | Трошкови сировина и материјала | 413.319,00 | **573.000,00** | 139 | 7,21 |
| 2. | 511010 | Тро. лабораторијског материјала | 10.320,00 | **21.750,00** | 211 | 0,27 |
| 3. | 511100 | Трошкови резервних дијелова | 25.882,00 | **35.000,00** | 135 | 0,44 |
| 4. | 512200 | Тро. канцеларијског материјала | 20.242,00 | **22.000,00** | 109 | 0,28 |
| 5. | 512300 | Трошкови ауто гума | 3.839,00 | **7.500,00** | 195 | 0,09 |
| 6. | 512400 | Трошкови осталог материјала | 16.657,00 | **18.000,00** | 108 | 0,23 |
| 7. | 512500 | Отпис ситног инвентара и алата | 33.749,00 | **40.000,00** | 119 | 0,50 |
| 8. | 513000 | Трошкови горива и мазива | 107.224,00 | **125.000,00** | 117 | 1,57 |
| 9. | 513100 | Трошкови електричне енергије | 272.872,00 | **323.100,00** | 118 | 4,06 |
| 10. | 520000 | Трошкови бруто зарада | 3.777.419,00 | **3.780.000,00** | 100 | 47,54 |
| 11. | 522000 | Примања чла. НО и одб. за ревиз. | 117.413,00 | **118.000,00** | 100 | 1,48 |
| 12. | 529000 | Остали лични расходи | 313.904,00 | **315.000,00** | 100 | 3,96 |
| 13. | 531200 | Трошкови ПТТ услуга | 42.757,00 | **63.000,00** | 147 | 0,79 |
| 14. | 532000 | Трошкови за услуге на текућем | 57.086,00 | **58.000,00** | 102 | 0,73 |
| 15. | 535000 | Тр. маркет. реклам. и огла. у но. | 60.955,00 | **61.000,00** | 100 | 0,77 |
| 16. | 539200 | Трошкови комуналних услуга | 45.672,00 | **47.000,00** | 103 | 0,59 |
| 17. | 539300 | Трошкo. за услуге заштите на раду | 480,00 | **6.500,00** | 1354 | 0,08 |
| 18. | 539600 | Непроизводне усл. по уго. о дјелу | 21.744,00 | **30.000,00** | 138 | 0,38 |
| 19. | 539700 | Бактериоло. и хеми. анализа воде | 38.980,00 | **39.000,00** | 100 | 0,49 |
| 20. | 539900 | Тро. непоменутих осталих услуга | 102.535,00 | **105.000,00** | 102 | 1,32 |
| 21. | 540000 | Трошкови амортизације | 1.007.156,00 | **1.231.100,00** | 122 | 15,48 |
| 22. | 549000 | Тро. осталих дуг. резервисања | 276.959,00 | **100.000,00** | 36 | 1,26 |
| 23. | 550000 | Трошкови ревизије год. обрачуна | 13.900,00 | **15.000,00** | 108 | 0,19 |
| 24. | 550100 | Трошкови адвокатских услуга | 6.050,00 | **20.000,00** | 331 | 0,25 |
| 25. | 550200 | Трошкови здравствених услуга | 5.566,00 | **6.000,00** | 108 | 0,08 |
| 26. | 550500 | Услуге у вези са стру. усавршавр. | 8.525,00 | **9.000,00** | 106 | 0,11 |
| 27. | 550600 | Усл. за измј. на постојећим прог. | 5.400,00 | **50.000,00** | 926 | 0,63 |
| 28. | 550700 | Тро. претплате на стручна издања | 3.023,00 | **4.000,00** | 132 | 0,05 |
| 29. | 551000 | Трошкови репрезентације | 25.591,00 | **25.000,00** | 98 | 0,31 |
| 30. | 552000 | Премија оси. сталне имовине | 1.434,00 | **3.000,00** | 209 | 0,04 |
| 31. | 552700 | Премија осигурања запослених |  | **2.000,00** |  | 0,03 |
| 32. | 553000 | Тро. платног промета уземљи | 6.749,00 | **7.500,00** | 111 | 0,09 |
| 33. | 553010 | Тро. плат. промета - гаранције | 1.860,00 | **2.000,00** | 108 | 0,03 |
| 34. | 554100 | Чланари. посло. и другим удруже. | 5.284,00 | **5.500,00** | 104 | 0,07 |
| 35. | 555000 | Порез на имовину и накнаде | 23.259,00 | **28.000,00** | 120 | 0,35 |
| 36. | 559000 | Остали нематеријални трошкови | 59.879,00 | **75.000,00** | 125 | 0,94 |
| 37. | 561000 | Трошкови камата | 150.285,00 | **200.000,00** | 133 | 2,52 |
| 37. | 578000 | Отписи краткорочних потра. | 270.338,00 | **250.000,00** | 92 | 3,14 |
| 38. | 579800 | Издаци за хума. и кул. намјене | 24.020,00 | **50.000,00** | 208 | 0,63 |
| 39. | 579900 | Остали не поменути расходи |  | **80.000,00** |  | 1,01 |
|  |  | **УКУПНИ РАСХОДИ:** | **7.378.327,00** | **7.950.950,00** | 108 | 100,00 |

**График број 2 – графички приказ учешћа појединих трошкова у структури укупно планираних трошкова**

Трошкови сировина и материјала планирани су према плану одржавања и изградње водоводних линија, мрежа и прикључака на водоводне мреже према нормативима утрошка за поједине објекте.

Најзначајнији трошкови, у структури укупних трошкова, су трошкови бруто зарада и осталa личнa примања. У 2014. години, поменути трошкови су планирани у укупном износу од 4.213.000,00 КМ, што представља 52,98 % укупно планираних трошкова овог Друштва.

Такође, значајан трошак је и амортизација основних средстава. У планиране трошкове амортизације за 2014. годину, су укључени трошкови амортизације главног секундарног фекалног колектора бр. 8 (ГСФК 8), главног секундарног фекалног колектора бр. 3 (ГСФК 3) и водоводне мреже тзв. Сјеверни прстен, будући да се у 2014. години, очекује завршетак радова на поменутим објектима.

Планирано је повећање трошкова адвокатских услуга, у односу на 2013. годину, због могућих додатних издатака везано за могуће покретање судског спора са турском фирмом Mass Aritma Sistemleri...

Такође, планирано је повећање трошкова за измјене на постојећим програмима, у циљу увођења новог информационог система елекронске писарнице, од стране ASW: LIBRIS.

У плану за 2014. годину, планирано је повећање одређених трошкова због пуштања у рад постројења за пречишћавање отпадних вода.

Остали трошкови пословања планирани су у односу на остварење у 2013. години, тако да су одређени трошкови повећани, односно задржани на нивоу остварених трошкова у 2013. години.

## Планирани пословни резултат

На основу планираних укупних прихода и расхода очекивани финансијски резултат за пословну 2014. годину годину, био би позитиван и то:

**Табела број 5 – пословни резултат**

|  |  |  |
| --- | --- | --- |
| **Редни број** | **ОПИС** | **2014. ГОДИНА** |
| 1. | Укупни приходи | 8.161.652,00 |
| 2. | Укупни расходи | 7.950.950,00 |
| 3. | **Укупна бруто добит:** | **210.702,00** |

Планирана добит за 2014. годину, биће искоришћена за потребе реинвестирања овог Друштва.

**График број 3 – графички приказ планираног финансијског резултата за 2014. годину**

## Биланс стања – позиција обавеза по дугорочним кредитима

* дугорочни финансијски кредит у иностранству – кредит 1 9.122.259,10 КМ
* дугорочни финансијски кредит у иностранству – кредит 2 7.126.056,83 КМ

**Укупно дугорочни кредити: 16.248.315,93 КМ**

* дио дугорочних финансијских обававеза, које доспјевају за плаћање, до годину дана, у иностранству – кредит 1 1.140.282,30 КМ
* дио дугорочних финансијских обавеза, које доспијевају за плаћање, до годину дана, у иностранству – кредит 2 647.823,66 КМ

**Укупне обавезе по кредитима: 1.788.105,96 КМ**

Дугорочне финансијске обавезе, које доспијевају за плаћање, до годину дана, за други кредит, износе 647.823,66 КМ, под предпоставком да ће планирана средства бити повучена у 2014. години.

## План нето новчаних токова

**Табела број 6 – нето новчани токови**

|  |  |  |
| --- | --- | --- |
| **Редни број** | **Опис позиције** | **Вриједност у КМ** |
| 1. | Укупни приходи | 8.161.652,00 |
| 2. | Укупни расходи | 7.950.950,00 |
| 2.1. | Материјални трошкови | - |
| 2.2. | Трошкови енергије | - |
| 2.3. | Амортизација | 1.231.100,00 |
| 2.4. | Трошкови камата | - |
| 2.5. | Остали трошкови | - |
| 3. | Добит (1 – 2) | 210.702,00 |
| 4. | Амортизација | 1.231.100,00 |
| 5. | Бруто новчани ток | 1.441.802,00 |
| 6. | Инвестиције, властита средства | 621.200,00 |
| 7. | Нето новчани ток | 820.602,00 |

# ПРОГРАМ ИНВЕСТИЦИЈА И КАПИТАЛНИ ИЗДАЦИ

У току 2014. године, у зависности од извора и средстава финансирања, предвиђена је реализација сљедећих инвестиција, по Службама, а како слиједи:

**Служба за правне, кадровске и опште послове:**

1. набавка рачунарске опреме; вриједност инвестиције 4.600,00 КМ;
2. набавка канцеларијске опреме, (радни столови, ормари, столице); вриједност инвестиције 1.350,00 КМ;
3. изградња осматрачнице за извориште ″Грмић″; вриједност инвестиције 9.000,00 КМ;
4. набавка и постављање пластифициране и жичане ограде; вриједност инвестиције 12.300,00 КМ;
5. постављање нових бетонских стубова у огради; вриједност инвестиције 26.000,00 КМ;
6. набавка клима уређаја за Управну зграду Друштва; вриједност инвестиције 16.000,00 КМ;
7. санација фасаде објекта „Водоторањ“; вриједност инвестиције 200.000,00 КМ;
8. проширење паркинг простора у дворишту Управне зграде; вриједност инвестиције 30.000,00 КМ.

**Укупна вриједност инвестиција: 299.250,00 КМ.**

**Извор финансирања:** властита средства Друштва (1 – 8).

**Служба наплате, очитавања и искључивања водомјера:**

1. набавка два теретна, половна, возила марке „Кеди“; вриједност инвестиције 20.000,00 КМ.

**Укупна вриједност инвестиција: 20.000,00 КМ.**

**Извор финансирања:** властита средства Друштва (1).

**Служба за производњу и дистрибуцију воде:**

1. набавка и уградња одговарајуће електро опреме, за прављење нових разводних ормара, на Изворишту „Грмић“; вриједност инвестиције 10.000,00 КМ;
2. наставак санитарног уређења бунара; вриједност инвестиције 10.000,00 КМ;
3. набавка, двије потопне бунарске пумпе, са спојним прирубницама и припадајућим кабловима; вриједност инвестиције 30.000,00 КМ;
4. набавка и монтажа два фреквентна регулатора – хидровара; процјена је да би инвестиција могла да износи 2 \*4.500,00 КМ = 9.000,00 КМ.

**Укупна вриједност инвестиција: 59.000,00 КМ.**

**Извор финансирања**: властита средства Друштва (1 – 4).

**Служба за одржавање цјевовода и изградњу водоводне мреже:**

1. набавка, камион – кипер, носивости 8 тона; вриједност инвестиције 30.000,00 КМ;
2. набавка, камион 5 до 7 сједишта, носивости 1,3 тоне; вриједност инвестиције 20.000,00 КМ;
3. набавка теренског возила марке „Кеди“; вриједност инвестиције 10.000,00 КМ;
4. набавка, хидраулични бушач; вриједност инвестиције 15.000,00 КМ.

**Укупна вриједност инвестиција: 75.000,00 КМ.**

**Извор финансирања**: властита средства Друштва (1 - 4).

**Служба за пројектовање и развој:**

1. реконструкција постојеће водоводне мреже, у циљу отклањања уских грла у систему; вриједност инвестиције 10.000,00 КМ;
2. проширење постојеће водоводне мреже, на подручјима гдје се захтјевају нови прикључци; вриједност инвестиције 425.000,00 КМ;
3. израда нових водоводних прикључака на водоводну мрежу, (око 800 индивидуалних прикључака и 7 стамбено – пословних објеката); вриједност инвестиције 500.000,00 КМ;
4. израда Главног пројекта реконструкције водоводне мреже у склопу обухвата изградње VI етапе II фазе канализационог система Бијељина, без геодетских снимања; вриједност инвестиције 20.000,00 КМ;
5. израда Идејног пројекта, дијела дистрибутивне водоводне мреже, за насеља Јужног прстена, укључујући и геодетска снимања терена; вриједност инвестиције 30.000,00 КМ;
6. набавка, лиценцираног софтвера и обука кадрова на истом; вриједност инвестиције 5.000,00 КМ.

**Укупна вриједност инвестиција**: **990.000,00 КМ**, (властита средства Друштва: 15.000,00 КМ, средства локалне заједнице и будућих корисника: 475.000,00 КМ и средства инвеститора, стамбено – пословних објеката и становништва: 500.000,00 КМ).

**Извор финансирања**: властита средства Друштва (1 и 6); средства локалне заједнице и будућих корисника (2, 4 и 5); средства инвеститора, стамбено – пословних објеката и становништва (3).

**Службе за управљање водоводном мрежом:**

1. набавка канцеларијске опреме, (радни столови, ормари, столице); вриједност инвестиције 2.000,00 КМ;
2. набавка лиценцираних софтвера (АutoCAD); вриједност инвестиције 7.000,00 КМ;
3. набавка потребне рачунарске опреме; вриједност инвестиције 2.000,00 КМ;
4. два ручна GPS уређаја; вриједност инвестиције 5.000,00 КМ;
5. набавка уређаја за детекцију кварова – корелатор; вриједност инвестиције 20.000,00 КМ;
6. набавка акустичног штапа; вриједност инвестиције 2.000,00 КМ;
7. набавка мобилних мјерача протицаја; вриједност инвестиције 10.000,00 КМ.

**Укупна вриједност инвестиција: 48.000,00 КМ.**

**Извор финансирања**: властита средства Друштва (1 – 7).

**Служба за канализацију:**

1. набавка специјалног возила за испирање канализације под притиском; вриједност инвестиције 782.332,00 КМ (400.000,00 €);
2. наставак изградње, главног секундарног фекалног колектора број 3 (ГСФК 3); вриједност инвестиције преосталих радова је 1.931.437,20 КМ (987.528,16 €);
3. изградња Постројења за пречишћавање отпадних вода; вриједност инвестиције 13.752.700,28 КМ (7.031.644,00 €);
4. набавка колоне Ǿ 800 мм, за пумпу на ПС-1, вриједност инвестиције 6.000 КМ;
5. пјескарење и фарбање возила „фекална цистерна“, вриједност инвестиције, апроксимативно 10.000 КМ;
6. генерални ремонт, најмање, двије пумпе, ремонт објекта и набавка једне пумпе на пумпној станици ПС-1, вриједност инвестиције око 50.000,00 КМ.

**Укупна вриједност инвестиција: 16.532.469,48 КМ**, (IPA фондација: 782.332,00 KM, кредитна средства 1.931.437,20 KM, донацијe 13.752.700,28 KM, властита средства Друштва 66.000,00 КМ).

**Извор финансирања:** IPA фондација (1); кредитна средства (2); донацијe (3); властита средства Друштва (4 – 6).

**Стручна служба Упараве Друштва:**

1. потребно извршити екстерну провјеру стандарда; вриједност инвестиције 1.000,00 КМ;
2. потребно обезбједити увођење ISO стандарда; вриједност инвестиције 10.000,00 КМ;
3. набавка, новог рек ормар са више простора; вриједност инвестиције 1.000,00 КМ;
4. набавка и уградња три 24-портна свича; вриједност инвестиције 450,00 КМ;
5. набавка и уградња сервера за GIS базу података; вриједност инвестиције 5.000,00 КМ;
6. набавка и уградња терминала за евиденцију радног времена; вриједност инвестиције 1.500 КМ;
7. набавка, лиценци за оперативне системе и услужне програме; вриједност инвестиције 20.000, КМ.

**Укупна вриједност инвестиција**: **38.950,00 КМ.**

**Извор финансирања**: властита средства Друштва (1 - 7).

**Укупна вриједност планираних инвестиција, овог Друштва за 2014. годину, износи: 18.062.669,48 КМ од чега:**

* из властитих средстава .........................................................................621.200,00 КМ
* из донација ........................................................................................13.752.700,28 КМ
* из IPA фондација ...................................................................................782.332,00 КМ
* из кредитних средстава .....................................................................1.931.437,20 КМ
* из осталих извора (средстава града, инвеститора, грађана и сл.) ....975.000,00 КМ

# ПЛАН ЉУДСКИХ РЕСУРСА

На крају пословне, 2013. године, у Друштву је било запослено 194 радника, према приказаној квалификационој структури.

У 2014. години, планирано је да се задржи постојећи број запослених, без запошљавања нових радника, осим у случају посебних кадровских потреба.

**Табела број 7 – квалификациона структура запослених на крају 2013. године**

|  |  |  |  |
| --- | --- | --- | --- |
| **Редни број** | **Стручна спрема** | **Број радника** | **Учешће** |
| 1. | Магистри | 5 | 2,58 |
| 2. | Висока стручна спрема – ВСС | 37 | 19,08 |
| 3. | Виша стручнаспрема | 8 | 4,12 |
| 4. | ВКВ / ССС – V степен | 10 | 5,15 |
| 5. | Средња стручна спрема – IV | 50 | 25,77 |
| 6. | Средња стручна спрема – III | 62 | 31,96 |
| 7. | Средња стручна спрема – II | 1 | 0,52 |
| 8. | Квалификовани радници | 11 | 5,67 |
| 9. | Неквалификовани радници | 10 | 5,15 |
|  | **Укупно:** | **194** | **100,00** |

# РЕАЛИЗАЦИЈА КРЕДИТА ЕБРД-а

У јулу 2010. године, А.Д. ″Водовод и канализација″ Бијељина, је потписало нови Уговор о зајму са ЕБРД-ом у износу од 5.000.000,00 €, под сљедећим општим условима:

* посљедњи датум расположивости средстава је 31. децембар 2014. године;
* грејс период је 3 године;
* минимални износ пријевременог отплаћивања 1.000.000,00 €;
* једнократна провизија је 1%;
* зајам ће се отплаћивати у 24 једнаке, полугодишње, рате, на дан 31. јануар и 31. јули сваке године, с тим, да је први датум отплате зајма 31. јануар 2014. године, а посљедњи датум отплате зајма 31. јули 2025. године;
* висина провизије, на неискоришћена средства, износи 0,50% годишње и
* камата се обрчунава по промењивој стопи (ЕУРИБОР + 1% марже).

Уговором о зајму, је предвиђено, да Пројекат обухвати сљедеће дијелове:

* **Дио А: Изградња постројења за пречишћавање отпадних вода, водоводне мреже и система канализације који се састоји из сљедећих компоненти:**

1. Дио А1: Изградња главног секундарног колектора бр. 8
2. Дио А2: Проширење водоводне мреже
3. Дио А3: Изградња главног секундарног колектора бр. 3
4. Дио А4: Пројектовање и изградња постројења за пречишћавање отпадних вода
5. Дио А5: Изградња примарног колектора

* **Дио Б: Консултантске услуге за имплементацију пројекта.**

Поред кредитних средстава су обезбјеђена су сљедећа донаторска средства и то:

1. Уговором о гранту који је потписан фебруара 2011 године обезбеђено је 10,5 милиона €, донаторских средстава (EU IPA, Municipaliti Windou, Sida), за наставак изградње канализације мреже у граду Бијељина.
2. За консултантске услуге 866.000,00 €, од чега је Европска комисија, за потребе Пројекта донирала консултантске услуге у оквиру EU IPF фонда, у укупном износу од 500.000,00 €, при чему је данска консултантска кућа „COWI“ директно закључила уговор са Европском комисијом a ово Друштво је у мају 2012. године, потписало уговор са њемачком фирмом „Inco West“ за обављање услуга надзора над изградњом Пречистача отпадних вода у Бијељини, у вриједности од 366.000,00 €, (средства су обезбјеђене из донације шведске владе-програм Sida).
3. Такође, обезбјеђена је и донација Владе Холандије, у износу од 6.700.000,00 € из програма „Орио“ за наставак активности на изградњи канализације.

У 2013. години, завршеени су радови на изградњи главног секундарног фекалног колектора број 8 (ГСФК 8), проширењу водоводне мреже на подручју тзв. Сјеверни прстен и изградњи Главног фекалног колектора, од фекалне пумпне станисе ПС 1 до постројења за пречишћавање отпадних вода.

За реализацију четврте пројектне компоненте - изградња постројења за пречишћавање отпадних вода изабран је извођач – фирма „Mass Aritma Sistemleri“ из Турске, са којом је уговор потписан новембра 2012. године. Међутим, због непоштовања динамичког плана изградње постројења, као и због нарушавања других уговорних обавеза, јула 2013. године, уговор је раскинут. Након добијања писмене сагласности ЕБРД, 16. семптембра 2013. године, потписан је уговор са другопласираним конзорцијумом „Wabag“ (Беч) – „Хигра“ (Бијељина). Планирани рок завршетка радова је 14,5 мјесеци, плус 3 мјесеца пробног рада.

Уговор за изградњу главног секундарног фекалног колектора број 3 (ГСФК 3), потписан је са фирмом Д.О.О. „Бук-промет“ и радови су почели априла 2013. године. Планирано вријеме завршетка радова је јул мјесец 2014. године.

Напомињемо да ће се у 2014. години, поред редовног сервисирања старог кредитног задужења (7 мил. еура), отпочети и са отплатом по овом кредитном задужењу (5 мил. еура).

# ЗАКЉУЧАК

Реализација планираних активности, утврђених Планом пословања за 2014. годину, могућа је уз непрекидно ангажовање органа управљања, (Скупштине акционара, Надзорног одбора и Управе Друштва), ПИУ тима и органа контроле, (Одбора за ревизију и Интерне ревизије), као и ангажовањем свих запослених у А.Д. „Водовод и канализација“ Бијељина.

Детаљна анализа, Плана пословања за 2014. годину, базирана на досадашњим резултатима оствареног пословања, евидентним тржишним, а и кретањима унутар Друштва, као и предвиђањима одређених општих пословних дешавања, даје добру водиљу у пословању за 2014. годину.

Без обзира на све могуће непредвидиве ситуације у наредној години, А.Д. „Водовод и канализација“ Бијењина, се може ослонити на План пословања као средство које ће му помоћи у свом стратешком одлучивању по питању редовног пословања, али и као добра основа за одређивање стратегије у случају већих помјерања.

Обавеаза сваког запосленог је да, не ометајући процес рада, утиче на смањење трошкова и повећање прихода у сектору у којем ради.

Тим за план и анализу ће у сарадњи са пословним јединицама, секторима и службама, на мјесечном и кумулативном нивоу, пратити реализацију Плана за 2014. годину, те извјештавати о евентуалним одступањима од истог.

У оквиру Друштва се планирају, израђују и проводе мјере прилагођавања новонасталој ситуацији, гдје је неопходна строга рационализација трошкова, али и стварање боље основе за даље пословање А.Д. „Водовод и канализација“ Бијељина.

На крају је потребно нагласити, да ће 2014. година, бити обиљежена провођењем активности и испуњењем обавеза преузетих кредитним аранжманима са ЕБРД - ом, а све у циљу достизања поставњених циљева, задатих Планом пословања за 2014. годину.

Број:\_\_\_\_\_/14.

Дана, 13. фебруара 2014. године

ДИРЕКТОР

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Предраг Перковић, дипл. правник***